《题会乩邓宗经先生颐老庄》
明代·李昌祺

灊郊亩亩皆稻田，大畦小疃相接连。先生豫为休退计，剩买百亩荒城边。

仍将数亩搆书屋，扁以颐老争誇传。罢官拂袖便居此，肮脏肯受虚名缠。

桃冠芒鞋紫竹杖，手版纳却轩车悬。青衿问奇定载酒，白足结社非逃禅。

宁甘食力事耕耨，敢厌诲人抛简编。乘闲偶出值野叟，稼穑话久因忘还。

向晚归家窗户暝，酒浆旋设灯初燃。芹羹炊香杂薯芋，絮被卧暖兼缯绵。

方知随处有佳境，奚必镜水稽山妍。亲朋凋零故乡远，兹地卜筑应前缘。

相期与君慎终始，恐是晚节稀能全。叩门昏夜得富贵，吁嗟有若乞丐然。

但当益励固穷志，居易俟命从华颠。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。